CELEX: C2004/300/92
Language: fi
Date: 2004-12-04 00:00:00
Title: Asia T-389/04: Saksan liittotasavallan 23.9.2004 Euroopan yhteisöjen komissiota vastaan nostama kanne

4.12.2004   
            
            
               FI
            
            
               Euroopan unionin virallinen lehti
            
            
               C 300/47
            
         Saksan liittotasavallan 23.9.2004 Euroopan yhteisöjen komissiota vastaan nostama kanne
   (Asia T-389/04)
   (2004/C 300/92)
   Oikeudenkäyntikieli: saksa
   Saksan liittotasavalta, asiamiehenään C.-D. Quassowski, avustajanaan Rechtsanwältin G. Quardt, on nostanut 23.9.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan.
   Kantaja vaatii, että yhteisöjen ensimmäisen oikeusasteen tuomioistuin
   
               —
            
            
               kumoaa MobilComille myönnetystä rakenneuudistustuesta 14.7.2004 tehdyn komission päätöksen K(2004)2641 siltä osin kuin komissio määrää siinä Saksan varmistamaan, että MobilCom ja kaikki sen kanssa samaan konserniin kuuluvat yritykset sulkevat Mobilcomin matkapuhelinsopimusten verkkosuoramyyntiä harjoittavat verkkokauppansa seitsemäksi kuukaudeksi ja että siksi aikaa kun verkkokaupat ovat suljettuina, myös Mobilcomin matkapuhelinsopimusten verkkosuoramyynti Mobilcom Shopsien verkkosivuilla lopetetaan, ja että Mobilcom ja sen konserniyhtiöt eivät ryhdy mihinkään muihin toimenpiteisiin kiertääkseen näitä ehtoja ja että asiakasta ei johdeta suoraan automaattisen linkin kautta kyseessä olevilta verkkosivuilta liikekumppanin verkkosivulle;
            
         
               —
            
            
               velvoittaa komission korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja perustaa kanteensa siihen, että 88 artiklan 2 kohdassa ei anneta komissiolle oikeutta määrätä asianomaisen jäsenvaltion toteutettavaksi muita toimenpiteitä valtiontuen kilpailua vääristävien vaikutusten vähentämiseksi tai poistamiseksi kuin tuen takaisinperintä. Riidanalaisen päätöksen 2 artiklassa määrätyt toimenpiteet eivät ole tuen muuttamista eivätkä ehtoja tai velvoitteita, jotka asetuksen N:o 659/1999 7 artiklan 4 kohdan voitaisiin katsoa kattavan. Komissio on siis ylittänyt toimivaltansa ja rikkonut EY 10 artiklaa, jossa sille asetetaan velvollisuus toimia lojaalisti yhteistyössä jäsenvaltioiden ja EY:n toimielinten kanssa, varsinkin kun Saksa on nimenomaisesti selittänyt, että se ei voi suostua ehtojen huomioonottamiseen.
   Kantaja viittaa edelleen vakaviin arviointivirheisiin, joita komissio on tehnyt tutkiessaan sitä, soveltuuko tuki yhteismarkkinoille.